Document ID: 32011R0249

A BIZOTTSÁG 249/2011/EU RENDELETE
(2011. március 14.)
az 577/98/EK tanácsi rendeletnek megfelelően a munkából a nyugdíjba történő átmenetre vonatkozó 2012. évi ad hoc modul előírásainak elfogadásáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a közösségi munkaerő mintavételes felmérésének megszervezéséről szóló, 1998. március 9-i 577/98/EK tanácsi rendeletre (1) és különösen annak 4. cikke (2) bekezdésére,
mivel:
(1)
Átfogó és összehasonlítható adatokra van szükség a munkából a nyugdíjba történő átmenet vonatkozásában, hogy figyelemmel lehessen kísérni az Európa 2020 stratégia, valamint a szociális védelem és a társadalmi befogadás területén elindított nyílt koordinációs módszer közös célkitűzéseinek megvalósítása terén történt előrehaladást. Mindkét eljárás cselekvési prioritásként határozza meg az aktív öregkor elősegítését és a munkában töltött évek meghosszabbítását, különösen az Európa 2020 integrált iránymutatás 7. iránymutatása révén („A munkaerő-piaci részvétel növelése és a strukturális munkanélküliség csökkentése”), valamint a „Közös munka, jobb munka: új keret az Európai Unió szociális védelmi és társadalmi integrációs politikáinak nyílt koordinációjához” című bizottsági közlemény alapján a Tanács által 2006 márciusában elfogadott, az adekvát és fenntartható nyugdíjakra vonatkozó célkitűzés révén.
(2)
A közösségi foglalkoztatási és társadalmi szolidaritási program létrehozásáról szóló, 2006. október 24-i 1672/2006/EK európai parlamenti és tanácsi határozat (2) támogatja az európai foglalkoztatási stratégia megvalósítását. Ez a program pénzügyi támogatást nyújt az Európai Unió foglalkoztatásra és szociális kérdésekre vonatkozó céljainak eléréséhez a 2007. január 1-jétől2013. december 31-ig tartó időszakban. A nyugdíjakra vonatkozóan politikai elemzést, statisztikai információkat és tanácsadást biztosít.
(3)
Az 577/98/EK tanácsi rendeletnek megfelelően a munkaerő mintavételes felmérésére vonatkozó 2010., 2011. és 2012. évi ad hoc modulprogram elfogadásáról szóló, 2008. április 23-i 365/2008/EK bizottsági rendelet (3) tartalmaz egy, a munkából a nyugdíjba történő átmenetre vonatkozó ad hoc modult. A változók listáját e modul vonatkozásában meg kell határozni.
(4)
Hivatkozni szükséges a 223/2009/EK európai parlamenti és tanácsi rendelet (4) 12. cikkének (3) bekezdésére a minőségi jelentések tekintetében, valamint a 2009/498/EK bizottsági ajánlásokra (5) a jelentések szerkezetére vonatkozóan.
(5)
Az ebben a rendeletben előírt intézkedések összhangban vannak az európai statisztikai rendszer bizottságának a véleményével,
ELFOGADTA EZT A RENDELETET:
1. cikk
A munkából a nyugdíjba történő átmenetről szóló 2012. évi ad hoc modul változóinak részletes listáját, amellyel a munkaerő mintavételes felmérését ki kell egészíteni, a melléklet állapítja meg.
2. cikk
Ez a rendelet az Európai Unió Hivatalos Lapjában való kihirdetését követő hetedik napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2011. március 14-én.

Labels: 9
19